Pielikums

 Balvu novada Domes

2018.gada 20.decembra

lēmumam [„Par līguma slēgšanu ar akciju sabiedrību „Balvu enerģija” par centralizētās siltumapgādes pakalpojumu sniegšanu”](http://www.balvi.lv/pasvaldiba/normativie-akti-un-attistibas-planosanas-dokumenti/balvu-novada-domes-lemumi/lemumi-2017/554-12-10-2017-protokols-nr-14/16014-28-par-biezi-sastopamo-derigo-izraktenu-ieguves-atlaujas-izsniegsanu-sabiedribai-ar-ierobezotu-atbildibu-8-cbr)

(protokols Nr.15, 45.§)

**LĪGUMS Nr.\_\_\_**

**par centralizētās siltumapgādes**

**pakalpojuma sniegšanu**

Balvos 2018.gada 18.decembrī

**Balvu novada pašvaldība**, Reģ. Nr.90009115622, adrese: Bērzpils iela 1A, Balvi, Balvu nov., LV – 4501, turpmāk tekstā – Pašvaldība, tās Domes priekšsēdētāja Aigara Pušpura personā, no vienas puses, un **a/s „Balvu enerģija”**, Reģ. Nr.40003148480, adrese: Vidzemes iela 9C, Balvi, LV – 4501, turpmāk tekstā – Izpildītājs, valdes priekšsēdētāja Sandra Šalajeva personā, no otras puses, abi kopā saukti Līdzēji, ņemot vērā, ka:

* Likuma „Par pašvaldībām” 15.panta pirmās daļas 1.punkts noteic, ka pašvaldībām viena no autonomajām funkcijām ir komunālo pakalpojumu, tai skaitā – siltumapgādes organizēšana iedzīvotājiem, neatkarīgi no tā, kā īpašumā atrodas dzīvojamais fonds;
* Valsts pārvaldes likuma 88.panta pirmās daļas 3.punkts noteic, ka ciktāl likumā nav noteikts citādi, publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas nosacījums – tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai, kā rezultātā Pašvaldība ir Izpildītāja akciju kontrolpaketes turētāja;
* Eiropas Komisija 2011.gada 20.decembrī pieņēmusi lēmumu par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi;
* Pašvaldībai pieder 94,58% no izpildītāja akcijām.

Līdzēji vienojas par sekojošo:

1. Pašvaldība ar šo uzdod Izpildītājam, un Izpildītājs apņemas organizēt Balvu pilsētas pašvaldības iedzīvotājiem, iestādēm, uzņēmumiem un citiem patērētājiem komunālos pakalpojumus siltumapgādes jomā:
	1. siltumenerģijas ražošanu atbilstoši siltumenerģijas ražošanas licences nosacījumiem;
	2. siltumenerģijas piegādi, nodrošinot ēku un būvju apsildi un ūdens uzsildīšanu;
	3. siltumenerģijas pārdošanu atbilstoši Sabiedrisko pakalpojumu regulēšanas komisijas noteiktajiem tarifiem;
	4. siltumapgādes tīklu, tehniskā aprīkojuma un infrastruktūras, kas izmantojam sabiedrisko pakalpojumu sniegšanai, uzturēšanu, apkalpošanu, atjaunošanu un rekonstrukciju;
	5. Eiropas Savienības fondu un citu ārvalstu finanšu instrumentu projektu realizāciju, kā arī šo projektu īstenošanas rezultātā gūto labumu apsaimniekošanu un uzturēšanu.
2. Izpildītājs darbojas Balvu pilsētas administratīvajā teritorijā siltumapgādes jomā saskaņā ar Sabiedrisko pakalpojumu regulēšanas komisijas izsniegtu licenci.
3. Pašvaldība ar šo līgumu Izpildītājam piešķir ekskluzīvas tiesības Balvu pilsētas administratīvajā teritorijā sniegt siltumapgādes pakalpojumus, kam ir vispārēja tautsaimnieciska nozīme.
4. Pašvaldība:
	1. kontrolē šī līguma izpildi;
	2. dod uzdevumus Izpildītājam šā līguma 1.punktā uzņemto saistību izpildei;
	3. normatīvajos aktos noteiktā kārtībā var piešķirt Izpildītājam finanšu un materiālos resursus, kā arī saistību nodrošinājumus šā līguma 1.punktā noteikto saistību izpildei.
5. Izpildītājs:
	1. pastāvīgi veic ar šo līgumu uzņemto saistību izpildi, nodrošinot iespējami labāko un kvalitatīvāko Balvu pilsētas siltumapgādi;
	2. apkures sezonas laikā nodrošina siltumenerģijas piegādes nepārtrauktību, izņemot īpašus izņēmuma gadījumus un apstākļus;
	3. saskaņā ar apstiprinātajiem tarifiem saņem samaksu no patērētājiem par siltumenerģiju, vajadzības gadījumā, veicot piedziņu;
	4. veic visus nepieciešamos pasākumus uzņemto saistību izpildei, tai skaitā – iegādājas materiālos resursus, īsteno investīciju projektus, piesaista finanšu līdzekļus, uzlabojot siltumapgādes pakalpojumu sniegšanas efektivitāti un kvalitāti;
	5. par saviem līdzekļiem uztur un atjauno visu tehnisko aprīkojumu, tai skaitā novēršot bojājumus, lai nodrošinātu siltumapgādes pakalpojumu sniegšanu un ar to saistīto sistēmu ekspluatāciju un darbību;
	6. uztur un atjauno savus pamatlīdzekļus un nepieciešamo tehnisko aprīkojumu, attīsta infrastruktūru, lai nodrošinātu Balvu pilsētas siltumapgādi;
	7. izpildot ar šo līgumu uzņemtās saistības pieliek visas pūles, lai patērētājiem sniegtu pakalpojumu pēc tādiem kritērijiem un standartiem, kādus paredz pakalpojumiem ar vispārēju tautsaimniecisku nozīmi.
6. Izpildītājam nav tiesību ar šo līgumu uzņemto saistību izpildi un no tām izrietošos sabiedrisko pakalpojumu sniegšanas pienākumus un tiesības nodot citām personām.
7. Šā līguma 1.punktā noteikto saistību izpildi un no tām izrietošo sabiedrisko pakalpojumu sniegšanu Izpildītājs finansē no līdzekļiem, kas iegūti no maksas par sniegtajiem sabiedriskajiem pakalpojumiem.
8. Ja Izpildītāja ieņēmumi no siltumenerģijas pārdošanas pilnībā nenodrošina sabiedrisko pakalpojumu kvalitatīvu sniegšanu, kā arī nenodrošina finanšu resursus objektīvi nepieciešamām investīcijām infrastruktūrā, Izpildītājs iesniedz Pašvaldībai priekšlikumus, iesniedzot Pašvaldībai finanšu līdzekļu nepieciešamības pamatojumu un aprēķinus. Izskatot Izpildītāja priekšlikumus, Pašvaldība var lemt par attiecīgu finanšu līdzekļu piešķiršanu, turpmāk – Kompensācija, paredzot tos Pašvaldības budžetā.
9. Ar Kompensāciju šī līguma izpratnē jebkurā gadījumā jāsaprot investīcijas centralizētās siltumapgādes pakalpojuma sniegšanas infrastruktūrā, ko ir tiesības saņemt Izpildītājam, ja Pašvaldība to ir piešķīrusi.
10. Līdzēji vienojas, ka Kompensācija jebkurā gadījumā nepārsniegs *euro* 15 000 000,00 gadā.
11. Taču jebkurā gadījumā Kompensācijas summa nedrīkst būt lielāka par summu, kas nepieciešama, lai segtu neto izmaksas, kas rodas, pildot sabiedrisko pakalpojumu sniegšanas pienākumus, tostarp saprātīgu peļņu.
12. Izmaksas, kas jāņem vērā, ietver visas tās izmaksas, kas radušās, sniedzot pakalpojumu ar vispārēju tautsaimniecisku nozīmi. Tās aprēķina, par pamatu ņemot vispārpieņemtus izmaksu uzskaites principus. Tā kā Izpildītāja darbība saistīta tikai ar pakalpojuma ar vispārēju tautsaimniecisku nozīmi sniegšanu, vērā ņemamas Izpildītāja uzņēmuma visas izmaksas. Bez tam Līdzēji ņem vērā izmaksas, kas saistītas ar ieguldījumiem attiecībā uz infrastruktūru, kas nepieciešamas pakalpojuma sniegšanai ar vispārēju tautsaimniecisku nozīmi.
13. Ja Pašvaldība piešķīrusi finansējumu, Izpildītājs Pašvaldībai tās noteiktā kārtībā sniedz atskaites un pārskatus par finansējuma izlietojumu.
14. Izpildītājs ne retāk kā reizi gadā sniedz Pašvaldībai atskaiti par šī līguma izpildi, sniedzot ziņas, kuras pieprasījusi Pašvaldība.
15. Ja Pašvaldība kontroles rezultātā konstatē, ka Izpildītājam piešķirtā Kompensācija pārsniedz šajā līgumā noteiktos Kompensācijas saņemšanas kritērijus, Pašvaldība pārskata piešķirto Kompensāciju un Izpildītājam ir pienākums pārmaksu Pašvaldībai atmaksāt 10 (desmit) dienu laikā, skaitot no Pašvaldības lēmuma pieņemšanas brīža.
16. Lemjot par Kompensācijas apmēru un pārmaksu, Līdzēji jebkurā gadījumā ņems vērā Eiropas Komisijas 2011.gada 20.decembra lēmumu par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi, noteikumus.
17. Izpildītājs ir atbildīgs par visām saistībām, ko tas, pildot šo līgumu, uzņēmies privāto tiesību jomā. Izpildītājs patstāvīgi bez Pašvaldības līdzdalības risina civiltiesiskus strīdus, kas izriet no noslēgtajiem līgumiem privāto tiesību jomā.
18. Izpildītājs šā līguma izpildes ietvaros ir Pašvaldības pārraudzībā. Šī līguma izpildes kontroli veic Izpildītāja akciju turētāja pārstāvja iecelta persona.
19. Izpildītājam ir pienākums ievērot Pašvaldības norādījumus un ieteikumus, kas doti un izteikti saskaņā ar šo līgumu. Izpildītājam ir pienākums izpildīt Pašvaldības rīkojumus, lai pārtrauktu prettiesisku bezdarbību.
20. Izpildītājs izskata privātpersonu iesniegumus par siltumapgādes jomu. Ja privātpersonu neapmierina Izpildītāja sniegtā atbilde, privātpersonas atkārtotu iesniegumu izskata Pašvaldība.
21. Iestājoties nepārvaramas varas gadījumam Izpildītājs nekavējoties, bet ne vēlāk kā 24 stundu laikā no nepārvaramas varas gadījuma iestāšanās brīža, par to paziņo Pašvaldībai.
22. Izpildītājam jāveic visi iespējamie pasākumi nepārvaramas varas seku mazināšanai un novēršanai, pēc iespējas nodrošinot siltumenerģijas piegādes atjaunošanu pēc iespējas īsākā laika posmā.
23. Šis līgums stājas spēkā tā noslēgšanas brīdī un ir spēkā līdz 2026.gada 31.decembrim. Ja 30 dienas pirms līguma darbības izbeigšanās neviens no Līdzējiem neiesniedz priekšlikumu par līguma darbības izbeigšanu, šī līguma darbība pagarinās līdz 2028.gada 31.decembrim.
24. Ja Izpildītājs rupji un atkārtoti pārkāpj šī līguma noteikumus, Pašvaldībai ir tiesības vienpusēji uzteikt šo līgumu, par to paziņojot Izpildītājam 90 dienas iepriekš.
25. Jebkurā gadījumā Pašvaldībai ir tiesības vienpusējā kārtā Izpildītājam uzteikt šo līgumu, par to Izpildītājam rakstveidā paziņojot 9 (deviņus) mēnešus iepriekš.
26. Ja starp Līdzējiem rodas jebkurš strīds šā līguma sakarā, Līdzējiem ir pienākums iespēju robežās atrisināt strīdu sarakstes un sarunu ceļā 10 dienu laikā no strīda izcelšanās dienas. Ja Līdzēji paši nespēj rast izlīgumu, jebkurš strīds, domstarpība vai prasība, kas izriet no šā līguma, kas skar to vai tā pārkāpšanu, izbeigšanu vai spēkā (ne) esamību tiks izšķirts Rēzeknes tiesā kā pirmās instances tiesā un Latgales apgabaltiesā kā otrās instances tiesā.
27. Parakstot šo līgumu, Līdzēji apliecina, ka tiem ir skaidri un saprotami šā līguma noteikumi un to juridiskās sekas.
28. Šis līgums sastādīts 2 (divos) eksemplāros, no kuriem pa vienam glabājas pie katra no Līdzējiem.

Līdzēji:

Pašvaldība: Izpildītājs:

Balvu novada pašvaldība a/s „Balvu enerģija”

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

(Aigars Pušpurs) (Sandris Šalajevs)

Domes priekšsēdētājs A.Pušpurs